khistorydata/jeongjo-sjw-relations huggingface dataset:
정조 19년 · 목
別單前僉知李奭祚前縣監金養直嚴思允前牧使曺允彬前兵使李鴻運前守門將權愉前五衛將崔尙厚前僉使安允禧等八人朝官年七十以上嘉善柳漢周等二百七人士庶年八十以上前縣令趙光存朝官年六十一歲業武元命錫等一百六十八人士庶年六十一歲
정조 19년 · 강
命華城府去六月別試射時砲居首入直赴殿試
정조 19년 · 목
整理所啓言華城府去六月別試射時城役監董牌將匠手因特敎竝令許赴而其時射居首人獲蒙直赴殿試之恩而砲居首人只受布木之賞不無向隅之歎而事係恩典何以爲之敎以一體直赴殿試
정조 19년 · 강
命昨年以後華城府校卒直赴會試之類待衿川等兩邑試射同爲試取
정조 19년 · 목
水原留守趙心泰啓言因整理所草記昨年以後本府校卒直赴會試十六人依庚戌年例爲之事有命矣庚戌年則以己酉效勞校卒試射二中以上自畿營修啓時入格三入直赴殿試六十歲以上初試人格九人竝蒙賜第之特恩而昨年以後初試之類不過每朔試射參榜者旣與庚戍年效勞校卒及年老武擧有異恐不可援以爲例矣從之敎以此類兩邑試射日同爲試取入格人與兩邑入格者同付榜尾
정조 19년 · 강
命尙衣主簿李顯祿與前主簿金絅采相換
정조 19년 · 목
尙衣提調徐龍輔啓言本院多擧行事而主簿李顯祿在外勢難等待其上來請他司相換敎以前主簿相換
정조 19년 · 강
學禮講一所啓請儒生李成燁拔去命分換
정조 19년 · 목
學禮講一所啓言光州幼學李成燁以長榜入格昨日誤呈其第學燁之單子應講於一所其第學燁以陳試許赴同日應講於三所至使御覽片榜疊名書入請該儒拔去敎以公罪分揀
정조 19년 · 강
命前扶安縣監李福潤待畢賑捧供
정조 19년 · 목
因禁府拿來草記敎以待其畢賑後上來捧供
정조 19년 · 강
飭沔川郡守洪大應白川郡守徐敎修還任
정조 19년 · 목
忠淸監司李亨元以沔川郡守洪大應給由馳啓敎曰此時賑邑守令不可一刻曠官待其親病少間一兩日內嚴飭下送後草記事分付○黃海監司李泰永以白川郡守徐敎修許由馳啓敎以此時守令豈可曠官嚴飭一兩日內下送後草記事分付
정조 19년 · 강
遞禮曹判書李秉鼎仍除都總管前望也
정조 19년 · 목
因秉鼎初度呈辭敎以許遞政官牌招開政差出待下批牌招齋宿
정조 19년 · 강
命前假注書柳遠鳴仍察廳任李東萬權察史官之任進去試所
정조 19년 · 목
政院以假注書具得魯身病請改差允之敎以前注書柳遠鳴仍察廳任試所則前注書李東萬權察進去
정조 19년 · 강
遞司諫魚錫齡
정조 19년 · 목
政院啓言大司憲曺允大掌令李心傳呈辭執義宋煥箕掌令李城輔持平李晴在外持平金熙華牌招啓辭未下監察茶時敎以其中僚臺之不退待無傳啓非省記兩日滯在臺廳者遞其職
정조 19년 · 강
遞吏曹參議朴宗甲
정조 19년 · 강
命遣吏郞摘奸諸執事淸齋
정조 19년 · 목
景慕宮告由祭在再明也
정조 19년 · 강
正言閔師宣上疏賜批遞其職
정조 19년 · 목
疏略曰迺者妖賦出於近密之地專事譸張誣我聖躬爲人臣而懷二心臣竊附春秋人可誅之義拋却難冒之情勢章皇詣臺略效沐浴之忱以具書未下之前遽請加律謂之違越格例格而不捧故繼陳引避之辭又復見却退出朝房忙構短疏仰祈具書之頒下喉院依前阻搪初則沫血而進末乃緘口而返臺體之壞損私義之郞當固無可言而朝家懲討之政亦不當如是矣臣於臺端一步鐵限千重伏乞亟削臣職名焉方凶䜿之新斃也大庭之縟儀纔行閟宮之裸薦在卽凡在朝紳固宜蠲潔其身齋居以侍而奔走往唁猶恐或後者殆非一二計雖平常考終者尙非其時如此醜穢之物不能忍齗如悲親歲足見常時之稠密餘焰之猶熾也人心之訛誤世道之陷溺胡至斯極一問奴傔可知誰某亟命有司明覈嚴繩焉雖以鄭華淳事言之前臺亦已發端而惜乎其未盡也夫以華淳鄙瑣之姿奴隸之性兜攬州牧誰所致也一器可口之物不能獨喫朝晡支供殆若本官之待使星及宰箕城斗會箕斂專歸苞苴一府幾爲蕩然西人至今載手該郞改差不足以贖其萬一臣謂亟施屛裔之典齗不可已也至若鄭東敎本以名父之子不思趾美之道乃反蝨附權奸掠取膴仕其居官之不愼奉公之無狀曹隸皆言貢民亦知當其房掌之代劃也公議可見宜念自靖之道而謂以偃處未安揚揚冒赴於公會之依幕及公退之後則晏然入臨於喪側此可見自來倚藉全沒忌憚之習而然孰謂故相之家乃有如此之兒乎臣謂鄭東敎亦施屛裔之典宜矣尹魯東自在布韋素稱權門之狎客及登朝籍尤號姦賦之腹心一門兩錄公議目之太濫五年軍色時論指以彼黨至於提燈出沒國言藉甚而司直之地尙無駁論其熾張之凶焰尙能庇覆可知矣洪大協本以側媚之性兼懷邪妄之態訛誤老夫率去其第自托葭莩之親得藉蟠木之容與尹魯東相爲表裏行路唾駕厥惟久矣同臺一疏少伸公議聖明何爲而過折也此等鄙夫剌口論列良亦可恥而其在警世之道不可終嘿臣謂彼兩人者所經玉署銀臺之職一竝改正宜矣月正朝參卽一初之大朝會也姧賦斯得聖治方新居臺閣者固當精曰淬礪仰承休命而林景鎭之臨時除拜晏然違牌可見宿處之難忘而規避之甚工也臣謂林景鎭施以刊削之典齗不可已也批以日昨魚錫齡疏批亦有明諭者爾何敢更又效尤乎若此不已就緖之世道將爲近日臺臣之所毀晝乎言固的當論一人可以警百人及於是日論百人物情愈不叶俗習愈不改愈多而愈無益爾是何人爲此不率之擧也非不知爲世道嚴賜處分且着來頭當有整頓之政矣鄭華淳事與渠至親也鄭東敎事言下爽實渠雖欲一邊赴公一邊犯染渠無翼矣何以飛去來洪大協事迄可止矣尹魯東事特拔於落軸之券節次用之渠有何毫分窺鑽之跡則爲說寧或若此爾等雖如許顧其職則以諫爲名故不遞魚錫齡矣以致避辭之噴▣到今世道爲重職名猶屬第二件遞差
정조 19년 · 목
以沈頤之爲禮曹判書趙宗鉉爲判義禁
정조 19년 · 강
遞禮曹判書沈頤之
정조 19년 · 목
敎曰贊禮前導之任年老矣今日政新除禮判許遞今日政更爲差出待開門牌招察任
정조 19년 · 목
以閔鍾顯爲禮曹判書
정조 19년 · 강
進賀正使朴宗岳副使鄭大容以回還日子馳啓
정조 19년 · 목
狀啓以爲臣等一行上年十一月十八日入栅之由己爲馳啓鳳城以後章京西倫泰通官徐寧保率甲軍護行本月二十六日到瀋陽留一日方物雇馬來到依數交付於押車章京臣等䟎程十二月初九月到出海關十七日到北京住南小館當日詣禮部呈表咨文則漢侍郞劉躍雲率諸郞官祗受二十一日禮部知會內奉旨朕出西華門外見外國史臣往瀛臺蘭室用早饍辦事觀氷鞋後仍進西華門令臣等柢迎故二十五日五更臣等與書狀官及正官待候於西華門外禮部尙書德明紀均侍郞鐵保竝來押班荷蘭使臣亦參班在臣等下使則二員跟隨十餘人皆鼻高眼碧與西洋人物相似髮則只留半尺許削端齊整不䯻不瓣塗粉後垂故年少者亦是白髮冠則黑色被以白羽形似卷荷業高其兩邊中則低陷身著猍袖長衣單袴皮鞋裘縀或紅或黑換著無常使臣與從人衣章無別使臣則各携紅衣小毛衾行坐輒渾覆一身以禦寒惟皇帝前饋酒時脫置而入從人則不戴冠蓋其國在於極南九萬里之外與西洋相距千餘里康熙六十年始通中國今年又以皇帝登極六十年進賀來貢而惟副使一人略通漢語俱不解文字黎明皇帝乘黃小轎以出到臣等柢迎處問曰國王平安乎臣等對曰賴洪福平安矣行過荷蘭使臣柢迎處亦住轎顧問其國王安否仍令臣等同荷蘭使臣一同隨來禮部引臣等至德昌門內勤政殿簷下等候內務府官饋以飯桌又饋駱茶皇帝早饍後出御龍形雪馬觀氷戲二十五日皇帝頒賜黃魚一尾於臣等二十六日又饋回回葡萄三袋於臣等二十九日皇帝詣太廟親祭臣等與書狀官當日五更赴午門前冬至使臣亦來到同爲迎送旋卽退歸之際自禮部來傳進賀冬至正副使及荷蘭使臣召見之皇旨故臣等卽詣內殿門外等候少頃通官太平保引臣等入殿庭皇帝已出御重華宮小殿而侍衛之臣宴樂之具亦皆預待俄而侍臣出來引臣等上殿傳皇旨曰今日此宴前例所無朝鮮國以朕之在位六十載遣使稱賀朕甚歡喜別設此宴仍設雜戲各賜小饌及駱茶又以琉璃壺各二繡囊各四茶甁各二畵楪子各一鼻烟筒各一火鐵各一頒賜臣等而荷蘭使臣處亦一體領賞少頃宴罷皇帝入內臣等退出方物則二十六日已爲來到故無弊呈納於內務府所餘補物則各庫郞吏及通官大使等處依例分給所裹油紙及繩索弊破無餘故竝與補物蕩減之意移文該曹三十日皇帝設除夕宴於保和殿臣等與冬至正副使當日曉頭入詣保和殿坐東陛上平明皇帝出御殿內榻上內務府進饌桌又進爵仍設諸國雜戲衆樂齊作殿內諸臣各一桌殿外則兩人共一桌皇帝撤御床餠餻一器以賜臣等又賜駱茶一巡後禮部尙書德明引臣宗岳及冬至正使洪良浩詣御榻上皇帝手賜桌上酒臣等叩頭飮訖還就班次少頃宴罷皇帝八內伊日午後通官自闕中齎傳柑子及蜂蜜橘各二十枚於臣等及書狀官處而聞通官所傳則南邊進貢纔到有此頒賜晚後光祿寺輸送歲饌床五桌及猪羊鵞魚等物正月初一日賀禮以日食皇帝命停止初七日皇帝幸天壇行祈穀祭臣等與冬至使臣當日曉頭詣午門前祗送初八日祭罷還宮臣等又詣午門前柢迎初九日皇帝設歲初宴於紫光閣臣等曉頭八紫光閣階下外班以待皇帝乘黃小轎以出臣等柢迎就班次皇帝御閣後作樂設戲臣等及冬至正副使處各賜一桌又賜駱茶一巡後和珅出來引臣宗岳臣良浩至御榻上跪皇帝親賜酒盃如年終宴時臣等跪受叩頭飮宴罷後卽還宮少頃有賞賜臣宗岳臣良浩錦各三匹漳絨各三匹八絲縀各四匹五絲縀各四匹大荷倉各一對小荷包各四對副使臣大容冬至副使臣李義弼錦各二匹漳絨各二匹八絲縀各三匹五絲縀各三匹大荷包各一對小荷倉各二對阿桂和珅福長安等監視頒賞和珅又宣皇帝特旨命禮部尙書德明侍郞鐵保等領率臣等往翫北海子臣等登永安寺寺在大內之北內城之外寺後山巓有白塔高數十丈自塔底由層閣巖逕而下與德明等乘雪馬渡北海子周覽五龍亭萬佛殿等處又以皇旨各賜駱茶一器初十日皇帝幸圓明園臣等與冬至使臣偕詣三座門外等候皇帝至臣等柢迎處問福長安曰朝鮮使臣今日亦隨來圓明園乎對曰然矣臣等柢迎後各歸館所飯後與副使臣大容往圓明園住接於近處十一日皇帝設宴於山高水長閣臣等與冬至正副使入園內班次以待平明皇帝出御于黃幕設諸般雜戲而令臣等入參內班饋以饌桌後近侍出引臣宗岳臣良浩詣御榻前皇帝手自斟酒賜臣等臣等跪受叩頭而飮十二日皇旨內朝鮮使臣依前製詩以進而不必寫題亦不必限韻以北海遊玩重華宮侍宴上元元宵意思四韻使之製進臣等與冬至正副使各製七言律詩書送禮部十三日午後臣等入山高水長閣詣外班等候申後皇帝出御于山高水長閣簷楹下御榻上先設雜戲少頃和珅出引臣等入參內班賜茶一巡臣等跪受叩頭後退出外班內務府饋以果盒元宵餠等饌黃昏仍設燈戲十四日皇帝設放生宴于正大光明殿當日曉頭臣等入詣殿陛上黎明皇帝出御殿上設饌行茶仍設放生戲又令臣宗岳臣良浩進至御榻上皇帝親賜酒盃臣等跪受叩頭如前日宴罷還歸私次十五日則以月食不設燈戲十六日禮部令臣領受加賞禮單臣等當日早朝詣海甸朝房侍郞鐵保傳授大縀二匹繭紙四卷筆四匣墨四匣硯二方福字箋一百張雕漆茶盤四箇琉璃椀及玻璃壺各一雙臣等祗受以授上通事譯官使之復命日呈納臣等則各賞縀一匹繭箋二卷筆二匣墨二匣午後又入山高水長閣等候皇帝出御後令臣等入內班賜駱茶一巡後設雜戲又令臣等就外班饋饌燈戲炮▣比前日最盛十七日還歸館所十九日又詣圓明園當日午後臣等入山高水長閣直就內班皇帝令臣等進前語臣等曰爾國王之子年今幾歲臣等對曰六歲矣又問曰經痘疹乎臣等對曰姑未經矣仍曰爾等須以連享平安之意歸傳爾國王可也其設戲饋饌一如前日而至初昏皇帝自山高水長閣轉入豐慶圖仍令臣等隨後饋茶一巡設燈棚雜戲後退出二十日又歸館所同日禮部知會內朝鮮國進賀冬至兩行例賞物件定于明日領賜二十一日臣等與書狀官及正官二十七人詣午門外與冬至三使同爲待候巳時頒給賞賜物件臣等一一領受例賞外又有加賞禮單尙書紀均傳授大縀五匹錦縀一匹閃縀二匹故臣等亦一體祗受以授上通事譯官使之復命日竝爲呈納二十五日臣等詣禮部領下馬宴宴罷侍郞鐵保因皇旨有加賞禮單傳授玉如意一把筆二匣硯二方繭紙二卷故臣等祗受以授上通事使之復命日亦爲呈納回到館所當日午後又行上馬宴表文則二十日開印後自內閣翻淸入奏二十八日旨下而皆以知道下二十七日受回咨二十八日自北京離發
정조 19년 · 강
遣史官栅外勞問進賀正使朴宗岳
정조 19년 · 목
敎曰歲首以尊年之義輸致米帛待卿還到栅外欲遣史官問卿行止今聞卿等去月廿八月穩發今月廿八日間當還到栅外云欣幸何喻在途能無撼頓旋庸念念以此傳敎自政院成送別諭傳諭于進賀回還正使朴領府事令史官齎傳於栅外
정조 19년 · 강
詣景慕宮齋宿
정조 19년 · 목
具翼善冠袞龍袍乘輿出永淸門由弘化門入逌瞻門至齋殿門外降輿入齋殿少頃詣版位行禮仍詣官內奉審還御齋殿親押香祝改具冕服詣內省器詣省牲位省牲還御齋殿
정조 19년 · 강
遞刑曹判書李敬懋以李在學代之前望也
정조 19년 · 목
敎曰六曹長官當爲備員隨駕訓將本職許遞前望單子入之待下批牌招察任以在學批下
정조 19년 · 강
遞總管李秉鼎承旨申大顯
정조 19년 · 강
命贈判書任珹拔例賜諡
정조 19년 · 목
敎曰贈吏曹判書任珹以其正卿之爲贈職除非持敎例不得請諡此人何持諡狀拔例賜諡仍令太常弘文館知悉
정조 19년 · 강
命大司憲曺允大刪改疏語來納遞其職
정조 19년 · 목
因大司憲曺允大上疏敎曰齋殿次對日爲矯俗汚有筵敎雖在明諭之前孰不知之況於前諫長疏以下語之纏繞不能擺脫使之改呈則亦必聞之矣都憲之謄印朝參啓語諫長疏辭一本無難登徹者旣違遵王之義又犯效尤之科似此風氣心切惡之名以言疏則不可無批斯速刪改來納爲先遞其職
정조 19년 · 강
親行景慕宮園幸告由祭
정조 19년 · 목
時至具冕服以出贊禮禮曹判書閔鍾顯導詣版位行再拜禮陞自東階詣盥洗位盥手詣神位前跪三上香進幣爵酒官吏曹參判黃昇源以幣進授奠幣爵酒官行副司直南公轍行酌獻禮大祝修撰徐有聞讀祝文訖還復位徹籩豆訖行再拜禮詣望燎位望燎禮畢還入齋室改具翼善冠袞龍袍乘輿出逌瞻門入弘化門由永淸門還內
정조 19년 · 강
詣仁政殿親押先農祭香祝
정조 19년 · 목
具翼善冠袞龍袍乘輿出協陽門詣仁政殿月臺親押親傳先農祭香祝降自東階行柢迎乘輿出仁政門由協陽門還內
정조 19년 · 강
慈宮駕轎習儀命以三十五日爲之
정조 19년 · 강
考下太學居齋生及泮村赴會儒生應製試券施賞有差仍命嶺南居首儒生李志淳出六調用關西儒生康錫模令泮長面試年過七十者待會圍別坐試取如果合作付之額外
정조 19년 · 목
前一日詣景慕宮齋宿命太學居齋生及泮村赴會儒生應製以及壯試爲亭長爲賦題遣史官頒題收券親考訖敎曰昨於齋所粵瞻泮水密邇入矚赴會居泮儒生之頒題試取出於爲遠人之意入格者凡七十人畿爲五人華城爲一人松都爲二人沁都爲一人兩湖爲二十人嶺南爲二十人關東關西爲十人海西爲三人北關爲八人册子紙筆墨依榜目書下分等遣史官施賞於明倫堂庭其中嶺南幼學李志淳以三上爲諸道居首聞是先正文純之後云令該曹今日口傅除職之次三上關西幼學康錫模可謂實才令泮長招致面前別試以其試券捧入年過七十者依昨年例亦令監試試官別坐試取如果合作特付額外草記事分付○行大司成李晚秀啓言應製儒生李志淳初仕調用事命下而志淳見任濟用監奉事何以爲之乎敎以出六調用使之口傳擬入
정조 19년 · 강
遣承旨詣先農壇受香所奉審摘奸
정조 19년 · 강
命華城文武科及城操夜操殿座時刻竝以軍令擧行寶劍臨時受點
정조 19년 · 강
命鳩浦民一中五人竝付華城武科初試
정조 19년 · 목
水原留守趙心泰抄報鳩浦民邊一中五人於整理所該所以聞敎以竝付初試皆於殿試日使之許赴
정조 19년 · 강
敍前參判趙鎭寬
정조 19년 · 목
承旨李益運啓言華城進饌時應參諸人中罷削人敍用事命下矣前參判趙鎭寬當以外賓參班而方在奪告身不入於收敍之中故仰達矣敎以蕩滌敍用
정조 19년 · 강
判府事金憙以咸興本宮望祭及春節祭設行馳啓命復路
정조 19년 · 목
狀啓以爲臣於今月十三日齋宿咸興府十四日進詣本宮十五日謹依定式臣爲獻官行望祭諸執事職姓名開坐于後典祀官咸興判官南麟耇齋郞德源府使李潤默祝史端川府使李鴻德贊者定平府使吳載行謁者高原郡守尹相重又狀啓以爲臣於十五日還到咸興府齋宿十七日進詣本宮十八日謹依定式臣爲獻官行春節祭諸執事職姓名開坐于後典祀官咸興判官南麟耇齋郞北靑府使崔守忱祝史端川府使李鴻德贊者德源府使李潤默謁者居山察訪沈尙之敎以卿其復路事回諭
정조 19년 · 강
飭沔川郡守洪大應卽刻發送
정조 19년 · 목
吏曹啓言因忠淸監司李亨元狀啓沔川郡守洪大應許由事有待其親病少間一兩日內嚴飭下送後草記之命矣大應處依下敎嚴飭則以爲母病彌重萬無離捨之勢且今闔門所遭震懍罔措尤不敢晏然還任云朝家申飭之下謂有情勢不卽下去誠極未安請推敎以幺麼蔭官馬敢處義乎卽刻發送
정조 19년 · 강
整理所以再明日慈宮駕轎習儀節次書人
정조 19년 · 목
習儀節目一當日本所整飭習儀諸務堂郞各具隨駕服色待令于慈宮閤門近處一駕轎則該寺提調前一日奉審整備諸具當日出宮前待令於差備門內大殿駕轎依例待令雙轎則內乘看檢諸具亦爲待令於差備門內一乘轎排設降轎排設皆自本所檢飭排設房擧行乘轎處所迎春軒前庭爲之降轎處所玉流泉洞口爲之一習儀門路由萬八門交泰門延生門明光門靑陽門丹楓亭前路由上山路作行而自不老門石渠門金馬門凌虛亭峴淸心亭深秋亭還由中山路作行而自三池堂石橋館峴至玉流泉洞口降轎還內時門路由翠寒亭淸漪亭籠山亭逍遙亭太極亭前路聚奎亭天香閣尊德亭太淸門魚水堂拱辰門宜春門觀德亭前路趙祉家前路月覲門內路靑陽門明光門延生門交泰門萬八門磨鍊一本所堂上班次一依圖式爲之郞廳水剌架子陪進一員外皆於駕後隨駕一內吹一依五日後苑調馬例待令御前前排則自壯勇營以隨駕名數待令細樂手二牌及堂郞前排亦爲待令一吹螺則依五日後苑調馬例靑陽門內開金啓螺還至靑陽門內止金止螺一駕轎馬延生門外待令雙轎馬通化門內待令一承史則禮兵房承旨及翰注各一員侍衛則別軍職宣傳官中隨駕人員各於本班次以隨駕服色進參司僕寺官員及內侍別監等亦以隨駕服色待令一侍衛內人十人延生門外待令出官前從班次以次作行先詣內人亦於信地作行皆於延生門外騎馬一侍衛及應參諸臣到靑陽門依旗軍洗馬及五日後苑調馬例騎馬陪從幷自內外寺給馬
정조 19년 · 강
改差宣傳官吳毅常
정조 19년 · 목
園幸時毅常以內乘隨駕整理所以寶差備有難兼進啓請本職改差允之
정조 19년 · 강
冬至正使洪良浩副使李義弼以到燕以後形止馳啓
정조 19년 · 목
狀啓以爲臣等一行昨年十一月二十九日入栅緣由已爲馳啓而自鳳城以後通官吉爾通阿章京伊常阿率甲軍護行十二月初七日到瀋陽方物雇車未及來到故落留任譯待雇車來到歲幣中紅紬一百疋綠紬一百定生上木三百疋大好紙二百卷小好紙二千二百十卷粘米三石五斗四升一依北京禮部公文呈納于瀋陽各庫其餘物種交付於章京十八日到山海關點檢人馬無弊度關二十六日到北京直詣禮部呈表咨文則漢侍郞劉躍雲率諸郞官祗受後臣等仍爲住接於西館自十二月二十九日至乙卯正月二十五日參宴領賞等節次與進賀使狀啓同正月二十八日進賀使一行自北京離發故臣等一行入栅到北京以後緣由先爲修啓付呈于進賀使先來軍官處臣等發行日子回咨文姑未來到故姑未的知
정조 19년 · 강
整理所以舟橋畢役啓
정조 19년 · 강
命壯勇營華城上番軍試射入格人竝直赴殿試與下番鄕軍直赴者皆付華城殿試榜尾
정조 19년 · 목
整理所壯勇營啓言華城上番壯勇營鄕軍各試柳華箭小布一巡入格人更試柳葉箭邊二中以上者別單書入敎以一竝直赴殿試與下番鄕軍直赴殿試者皆付今番華城殿試榜尾以此意行會
정조 19년 · 강
重推禮曹判書閔鍾顯參判李集斗
정조 19년 · 목
敎曰近來百隸雖怠科試事體何等嚴重則待漏尙矣待開門又無論今於日高三竿承宣持公事三次酬應之後始乃入來國體所在可謂勞逸倒置極爲寒心禮曹判書閔鍾顯參判李集斗爲先從重推考
정조 19년 · 강
遞大司諫徐邁修以李太亨代之李祖承爲大司憲竝前望也
정조 19년 · 목
敎曰未肅拜諫長許遞與都憲未差之代前望單子入之隨駕官單子修整以入
정조 19년 · 강
敍前承旨尹行元洪大協前校理安策前司諫鄭景祚前持平金孝秀洪秀晚前正言申絢
정조 19년 · 목
敎曰行幸當前罷職人員曾已敍用卿宰侍從如有削職人給牒敍用
정조 19년 · 강
冬至正使洪良浩副使李義弼以二月初三日自燕離發馳啓狀辭違式命推良浩及義弼
정조 19년 · 목
良浩等先來狀啓職銜下具書姓名有違格式政院請推允之
정조 19년 · 강
行慈官駕轎習儀于後苑
정조 19년 · 목
前一日整理使司僕寺提調率其屬整備諸具是日司僕寺進駕轎於萬八門時至慈宮乘轎於迎春軒前庭予以軍服步從至延生門外乘馬整理所司僕寺堂郞承史閣臣兵曹判書總府堂上隨駕別軍職宣傳官具隨駕服色各於本班陪從先詣內人侍衛內人出宮前東列延生門外以次作行路由明光門靑陽門命承史侍衛乘馬初由上山路作路依節目還由中山路至玉流泉洞口降轎以步輿人蘢山亭小次是日予親陪駕轎之後路稍欹側迂轉如淸虛亭峴館峴上下山路輒下馬進轎傍問候至籠山亭進慈宮午饍盤羞茶飮予皆親審奉進後出御小次宣饌于隨駕諸臣及軍校史卒予曰今年園幸將多日勞動駕轎又與輦輿有異故所以有親陪習儀之擧內苑山路不比園幸道路之坦夷而今日陪奉慈候康寧日氣又如是淸朗可卜八日行幸之太平萬安予心欣喜何可容喩整理使沈頤之等曰莫非聖孝所格臣等不勝頌祝萬萬予曰進饌凡具之設整理所董察重其事也令華城府辦備因其地也儀節則只遵國典樂歌則自有恒習而饌品亦必勿求遠方珍異之物勿用俗習奢靡之味只以古禮所在時食所宜備用然後事體方尊各站之禁私獻者予意有在此非予意卽慈意也又曰宴樂異法樂國制皆以雅俗交奏況予意必欲事事簡便只以壯勇內外營軍樂振作而協律郞以啓螺宣傳官代行擧麾以金鼓旗代用依行幸時設科唱榜例行之樂器諸具亦以樂院華城所藏參互修補以用進宴有呈才女伶各道選上之例而貽弊不些大非省約之本意只就內醫院惠民署工曹尙方元定應役者選擇若干名與華城女伶參半排定而其中通贊贊唱代致詞執事尤關儀節宜極擇謹愼練熟者亦必先期肄習俾無臨時錯亂之患樂工女伶服色只宜整齊鮮潔不必求太華麗也又曰老吾老以及人之老絜榘之道也況是年是地乎養老宴雖不得盡如古禮當於進饌翌日依先朝癸巳年例設行年齒則以朝官七十士庶八十以上爲準而六十一歲人以尊高年之義竝許參宴隨駕官中應參老人自整理所別單啓下華城老人自本府捜訪以聞又曰園幸諸務皆從節省體慈意也而今年慶禮重在進饌饌案器品則必今物腆而儀豐以副予飾慶識喜之誠至於予所供御則不可與進饌案比毋過十許器只宜備侍食之禮也仍下內藏犀爵一副于整理所曰詩云稱彼兕觥萬壽無疆此爵雖小卽內府舊物可以代兕觥設于壽酒亭也還內時至由太極亭前路至宜春門詣慈殿差備小頃還由觀德亭前路由萬八門還內
정조 19년 · 강
命園幸時總府堂郞兵曹堂上及承史皆以軍服隨駕仍命纛祭時獻官具甲胄當否問于大臣草記定式
정조 19년 · 목
都總管李敏輔啓言總府係是侍衛令於園幸大駕或御將臺則必有從上改服之節而軍服之別齎孫備有非聖上從簡省弊之本意且故重臣李文源曾以陸幸時宜着軍服事有所奏達其時上意不以爲不可而尙未有一定之制矣今此園幸時總府陪扈堂郞一依整理堂郞例竝以軍服隨駕至於承史亦與尋常陪從有異請一體軍服敎以堂郞宜無異同卿之所奏亦甚勤據依爲之兵曹判書沈煥之曰總府堂上軍服陪駕本兵隨駕堂上亦宜一體軍服矣從之煥之曰纛祭時諸執事皆具甲胄行禮而獻官則被甲載笠上下異制揆以戎裝與衣章似無所當獻官亦具甲胄行祭與諸執事同其儀制恐合事宜矣敎以問于大臣草記定式
정조 19년 · 강
遞承旨趙尙鎭
정조 19년 · 목
以徐邁修爲承旨兪岳柱爲司諫李東冕爲正言沈頤之爲知經筵曺允大爲同經筵
정조 19년 · 강
命社稷提調洪秀輔仍任惠民提調閔鍾顯觀象監提調鄭昌順相換
정조 19년 · 목
因社稷提調望筒敎以前提調仍任又因惠民提調望筒敎以校正册子之印役難付生手與雲觀提調相換下批
정조 19년 · 강
以金載翼爲承旨韓晚裕爲吏曹參議竝前望也仍命晚裕蕩滌敍用
정조 19년 · 목
因吏曹參議望筒敎以前望單子入之遂以晚裕批下政院以晚裕方在削去仕版中啓命蕩滌敍用
정조 19년 · 강
命湖西假都事狀啓還下送重推該道臣李亨元此後以外補自處凡係賑政一一擧行仍飭帥臣徐鼎修無得曠務淸州牧使安廷鐸蕩滌罪名使之着意職事
정조 19년 · 목
忠淸假都事沈公著以本道觀察使李亨元撤巡還營廢閣公務馳啓敎以朝廷自有格例則設使情地危蹙除非發啓未出場無敢以假都事替啓而錦伯之越例爲此無於例之擧有關紀網從重推考捧納承旨推考狀啓還下送此時民事道伯之一日曠務害歸無告望哺言念及此寢食何情勢自情勢國事自國事豈敢以私掩公乎人言之構虛照燭無餘而禮使之道豈不欲曲諒賑政不可付之生手待畢賑不遠卽當許遞以伸廉隅其前則以外補樣自處事係賑政一一擧行事嚴飭分付因此思之道臣事不但可悶帥臣亦然廢務出處竝與應行狀本不爲擧行者亦豈成說荒歲緝捕專在兵使尤豈可一任其曠務乎本情旣盡昭釋公議亦當妥帖特以具書之未下尙在未決之中云而朝參以後詣臺絕罕雖今日詣臺則當下具書俾開出場之路而又聞牧使事尤爲民邑之弊況賙飢方張而邑無官長民何聊活大扺本事卽微事也道伯之齗齗過矣罪名幷蕩滌使之着意職事事令該房措辭嚴飭題送書目如是下敎之後無論道帥臣守令一毫泛忽於職掌國有常憲焉敢逃罪
정조 19년 · 강
設一二所監試覆試終場
정조 19년 · 강
還給吏曹判書尹蓍東上疏推承旨李肇源仍飭三品以下官章疏頭辭毋得違式
정조 19년 · 목
敎曰指名相換異於官職注擬則臺啓停連未必爲拘況爲彼熟手之責成以衆所共知有情勢無以行公者使之相換於閑司則有司之臣但當擧行而已何論政吏之自下與否乎事體所在不可例批推考原疏還給捧納承旨亦爲推考因此格例間事又有提飭者三品以下官之疏章頭辭衍語飭禁申明則近日又復擺脫三品姑捨之六品正言卽階館官亦敢以五慶三册等稱賀之設爲頭辭者其爲猥褻莫甚於此雖似微事所關則國體所犯則條令也當該捧納承旨爲先從重推考後復犯科則該房罷職當者先罷後推載之該房故事以爲遵守之地
정조 19년 · 강
命宣禧宮春仲朔祭遣儀賓依昨冬親行例攝行親撰祭文親押祝貼
정조 19년 · 목
因香室各宮春享祭受押取稟敎曰各宮香祝則代押是年卽宣禧宮百歲之年也逢是年以親心爲心則時節祀享豈或命攝特以近日親享之稠疊多勞百官三軍故此所以先行於亞歲欲待夏秋冬三享中親臨而揆以情文亦豈可空度乎宣禧宮春仲朔祭遣儀賓依昨冬親行例攝儀祭文親撰祝貼親押當於其日便殿親傳香祝令儀曹知悉
정조 19년 · 강
遞差大司諫李太亨司諫兪岳柱掌令李心傳獻納柳頤玄持平金熙華
정조 19년 · 목
因憲府監察茶時啓敎以昨日下敎之後在京憲府高諫之不爲詣臺又不以請牌未下言送政院者豈成說乎都憲則似然其外兩司無端不爲出肅人員一幷遞差前望單子入之待下批憲府諸臺先爲牌招分臺監察請牌置之
정조 19년 · 강
以李祖源爲大司諫尹光普爲司諫張錫胤爲掌令洪秀晚爲獻納金熙采爲持乎幷前望也
정조 19년 · 강
命持平金熙采先傳啓後退待
정조 19년 · 목
熙采以旣經掌憲揆以格例勢難行公陳啓請遞有是命
정조 19년 · 강
賜執義崔獻重論徐鼎修啓辭匕批仍下具書令諸臺見之
정조 19년 · 목
先是獻重陳啓以爲權裕再疏露名之後恕之以中路歸正其所歸正未知有何證據卽其自鳴疏中某也某也之爲何逆何賦渠旣親聽而詳知則何不早卽發告而今於被論窘迫之後始乃陳章吐實乎卽此一款此下十三守墨抹以下有不可以一疏自鳴有所容貸而雄閫恩補失刑大矣請徐鼎修爲先施以屛裔之典至是賜批批以自劾之章兼暴事情此而執言近於驅勒況必欲全保曲費造化之餘又發此啓萬萬乖當矣○敎曰一味不爲出場者事面甚爲不可而取見其啓亦無深緊之語其所行公似不待停連而具書還下令諸臺見之
정조 19년 · 목
因政院常參經筵取稟敎以近未次對之間闊非敢自逸酬應之無暇隙庶或知之矣次對則雖不得不然幷與本司坐起而未之爲焉者殊非存羊之義此意令備郞傳于大臣
정조 19년 · 강
遞獻納洪秀晚
정조 19년 · 목
秀晚啓言臣月前朝參猥隨諸臺之後粗伸必討之義至於末端所懷臣亦與憲長及諸僚相議於朝房及夫登筵合辭陳達憲長以此遞職而退臣猥進前席纔發數語遽蒙拿處之命乃於筵退之後前獻納申▣詬辱臣凌藉臣罔有紀極至謂之沮戲開言路之盛德下語則直擬以極律論勘則乃請以遠竄以此情踪何可一刻晏然乎請命遞斥批以依啓
정조 19년 · 강
罷掌令張錫胤職下義禁府以申大尹代之前望也
정조 19년 · 목
錫胤違召政院捧罷職傳旨敎曰旣無情勢再違召命極爲駭然且聞門鑰已下疏徹路阻至於違牌云此亦近來習俗中一端憲臺牌招卽特敎也焉敢爲此巧避之擧乎所謂上疏又安知非效嚬之斷爛謄本乎以此以彼似此之習尋常痛駭爲先罷職下義禁府革心間勿爲捧供其代前望單子入之待下批牌招先入侍後謝恩
정조 19년 · 강
召見大臣備堂于誠正閣
정조 19년 · 목
左議政兪彥鎬曰今番吏曹隨駕單子以次堂擧行事爲敎而聞吏判言則今年異於他年且以昔日宮官不得隨駕實爲悵缺云矣予曰七八日往還之間得無難於離其親側耶吏判尹蓍東曰臣毋今姑安過今番隨駕臣竊願參矣予曰然則隨駕單子改付標可也予敎藝文提學李秉鼎曰箋文如己構成入送內閣領相箋文如己撰成亦爲送于內閣之意傳之會試榜出後卿與泮長入監印所編印司馬榜目可也
정조 19년 · 강
掌令申大尹停徐鼎修之啓左議政兪彥鎬請罷大尹職命推考
정조 19년 · 목
大尹以徐鼎修事發端予曰朝家刑政自有弦韋昨以此事已有所諭而自鳴之徐鼎修比之於鄭昌順之律名反有重焉豈非倒置乎鄭昌順之本事雖不知如何而至於徐鼎修則曾有筵席之奏又有自鳴之疏而今此連啓豈不斑駁乎大尹曰其前則有罪矣予曰然則周易之革卦無所取義耶革面之後更何深論也大尹曰權裕以疏逖之蹤能陳疏先討而鼎修則不先嚴討乃於權裕疏再出而姓名彰露之後始爲自鳴豈可無罪乎予曰以自鳴爲罪則此卽絕遷善之路臺臣可謂太刻矣大尹曰權裕疏出後人皆不知鼎修獨知之以此觀之難免其罪臣之此啓特賜允從焉予曰臺臣此言亦失言矣旣未畢陳直請允從豈非失體乎臺臣就坐可也仍命推考大尹避嫌略曰臣等傳啓之際以徐鼎修懲討事未及結語誨責備至臣滿心慚恧噫彼徐鼎修之疏何不於被論之前早卽發告而至以窘遁之辭末乃陳章以爲自鳴之計豈可以中路歸正有所容恕哉且臣於栢府曾經亞憲揆以公格勢難行公請遞臣職批以依啓予曰啓已停矣臺臣出去左議政兪彥鎬啓言掌令申大尹傳啓之際末端事無論停連宜有指一仰對而旣不別白旋卽避嫌大失臺體請罷職敎以生疏所致推考
정조 19년 · 강
罷承旨金載翼職重推大司諫李祖源司諫尹光普
정조 19년 · 목
左議政兪彥鎬啓言昨因憲府監察茶時啓辭只命憲臺之牌招而政院不察混與諫院而出牌旋又召還其奉牌之下隸擧措顚倒事體未安請當該承旨罷職從之敎以承宣固有所失臺臣之隨牌出門自道上徑歸亦難免損體旣有合啓則無時肅拜無所拘掣則無端還歸去就郞當當該臺臣從重推考
정조 19년 · 목
左議政兪彥鎬啓言日昨以觀象監惠民署提調相換事當該政官陳疏自劾至請還收當初單子入啓也臺論方張而喉院無一言捧入大乖惟允之體請當該承旨重推從之
정조 19년 · 강
命沁都守臣就元餉舊耗補將卒及屬堡給代
정조 19년 · 목
左議政兪彥鎬啓言江華前留守曺允大狀啓以爲將卒每朔支放及所屬井浦鎭串兩堡別將以下隨率等給代料米以新捧元餉米粍條中取用而昨年因朝令停退故粍條不足爲三百八十八石零在前停退之年以舊粍中取用自是前例請令廟堂稟旨分付舊粍取用旣是本例請依狀請施行從之
정조 19년 · 강
命薪智島虛留穀指徵無處者更令道伯指陳實狀
정조 19년 · 목
在議政兪彥鎬啓言全羅監司李書九狀啓以爲薪智島虛留各穀二千三百三十五石零內租五百石先自地方官收捧其餘各穀一千七百三十五石零內米租五百七石零有可捧者故置之當捧秩而及今督捧其勢末由不得已依新還例許令停退以爲待秋準捧之地外此各穀一千三百二十八石零皆在年久無處指徵今若遍徵則殘鎭數百餘戶擧將難保到今事勢萬無準捧之路請令廟堂稟旨矣各邑鎭虛留之年久而指徵無處者每因道臣狀請自朝家輒施曠蕩之典德意甚盛而實效終邈適足以啓倖容奸徒令國穀耗縮者誠爲近來難支之弊此則似難許施請分付道臣嚴飭地方官與該鎭將從使商量逐年分排以爲準捧之地米租五百七石零之依他新還例姑令停退待秋準捧事請依狀請施行從之敎以年前亦有道內似此處蕩滌之例如果指徵無處則更令道伯指陳實狀
정조 19년 · 강
命水原府所管畿路穀簿都會所移定他邑豐德府禁御軍所受江都留餉令道伯往復守臣爛商處置衍慶寺所納內司物種量宜減給
정조 19년 · 목
左議政兪彥鎬啓言頃因京畿御史洪樂游書啓水原豐德弊瘼條件令道臣一一釐正後狀聞之意覆奏行會卽見京畿前監司徐龍輔狀啓則以爲水原府陞爲分司之後穀簿都會所之仍管專出於爲府吏沾漑之地而其所掣礙實爲多端以他長官邑移定擧行豐德禁御軍所受江都留餉則春受秋納越海往來最爲切骨之痛兩營餉還多許俵給俾除疊受之弊衍慶寺凋弊之狀誠如繡啓所論矯捄之方尤宜軫念官隸供給之弊已令本邑嚴飭痛禁而內需司所納麻鞋細繩粘米栗糖等屬在本司不過無用之微物在本寺實爲難支之痼瘼量宜蠲減事竝請令廟堂稟旨分付矣華城陞府之後京畿穀簿都會所宜卽移定于他邑而尙今還就爲弊多端卽速變通在所不已分付道臣穀簿都會官定送他長官豐德府禁御軍之江都米受食誠爲偏苦之弊邑牒道啓皆請變通然江都之設置禁御兩倉分糴于屬邑散在之當該軍兵者不但豐德一邑而一年再次越海艱苦之弊亦必同然分付道臣往復于江都守臣爛商處置後狀聞施行恐合事宜衍慶寺僧屬難支之弊年年益甚繡啓道狀一辭陳請官隸作弊旣自本邑痛禁而內需司納四件物種需用無緊爲弊甚大請依狀請量宜減給之意分付內需司從之
정조 19년 · 강
命上號陳賀時箋文書寫官自本衙門待窠付料
정조 19년 · 목
兵曹判書沈煥之啓言上號陳賀時親進箋文書寫官自承文院書啓判下以取考各年前例令該曹分等施賞爲敎各年前例該曹施賞無可考之例自本衙門有待窠付料之例今亦依近例爲之乎從之
정조 19년 · 강
命中旬賞格禁軍則取用于兵曹二軍色禁營則取用封不動庫仍命廟堂稟處訓局所用仙源庫綿布充補之方
정조 19년 · 목
兵曹判書沈煥之啓言園幸回鑾後禁軍中旬當與各軍門一體設行而一軍色所儲財力近甚罄虛無以策應在前以二軍色所儲錢木隨所入筵稟取用請今亦依此爲之從之○禁衛大將金持默啓言園幸回鑾後中旬當爲設行而見今木儲行用條亦爲不足在前如此之時封不動木有筵稟取用之例請依前取用從之○訓鍊大將李敬懋啓言本局中旬賞格光以沁都仙源庫封不動木取用事頃已筵稟蒙允而其所充補之道未及定奪請下詢大臣處之敎以令廟堂考例稟處
정조 19년 · 강
命華城四民加賜米一斗待園幸親頒行宮外
정조 19년 · 목
整理所啓言華城四民賜米式例待該判官釐正牒報更爲磨鍊稟定事前已草記矣卽接華城留守趙心泰所報成册則境內四民都合一千二十七口內付賑爲四百三十五口所餘爲五百九十二口矣先朝京四民賜米時斗數之或多或寡歲或不同而最高之式無過五斗以孤爲名者減給三斗蓋以其年齒不過居十歲左右而然也旣有稍加磨鍊之敎而向日賑式亦以各加一升稟旨蒙允則今於四民亦不可異同比前每人各加一斗五斗者爲六斗三斗者爲四斗則在四民別是無前惠澤且內下之錢其數旣優雖以此爲式飢民與四民之所當分者必優有餘依此式例擧行之意分付華城留守恐合事宜其餘賑式旣已定奪知委不必架疊今此賜米與別巡賑飢所入石數之爲幾許使本府秩秩區別牒報之意請更分付允之敎以鐘豉管籥之聲猶欲與衆樂之況欲敷施慈恩於進饌之時乎所以特下內帑錢別爲措置者此意也嚴飭守臣精備穀物以待而行宮門外觀勢當親臨矣其餘四處則承旨當進去以隨駕承宣難以分往假承旨二員臨時稟旨則當差下與隨駕承旨待下敎分詣而假承旨則以軍職本班進去事分付
정조 19년 · 강
推東部都事金仁柱命前僉知崔▣嘉善階用代加例
정조 19년 · 목
漢城府啓言東部居前僉知崔▣昨年春初以士庶年八十一歲而該部只憑本家單子又以朝官年八十報來混入於歲初抄啓中更有嘉善下批該部擧行極爲駭然當該部官請令該府拿問處之崔▣嘉善之資令該曹勿施敎以若有代加之法則崔▣豈可不爲乎其子崔光泰之連次居首準職與加資之式例乙屢當持以惜才之意姑不許祫角緋衣矣五子登科猶有賞加況連五次壯元不知爲幾次乎部官推考其資以代加例勿奪
정조 19년 · 강
命以再明日詣景慕宮齋宿行朔祭
정조 19년 · 목
敎曰是年孺慕何以少展大抵情之摯處禮亦寓焉何論其無於例乎予之是年一分展慕在於應爲大享之外月一躬將而來月望間當値園幸矣再明日詣景慕宮齋宿行朔祭俟祭畢還詣眞殿親行朔焚香奉審展拜令儀曹知悉路由日瞻門而侍衛則竝與別雲劍五衛將武兼除之只以兵曹總府宣傳官入眞人爲之軍兵則御將率外營入直步軍環衛其餘不緊陪從一切除之事分付
정조 19년 · 강
以鄭東觀爲應敎安策嚴耆爲校理宋祥濂爲副校理崔獻重金熙稷爲副修撰幷前望也
정조 19년 · 강
重推承旨任希存投其疏于六仙樓
정조 19년 · 목
疏略曰日前雲觀提擧相換時雖有指各之特敎而鄭昌順之罪犯極其深重則該曹似不當循例擧行伊日夕相換單子自該曹來到臣豈料下吏之擅自修正乎心雖訝惑該曹旣已擧行則本院有難退却未免捧入伏聞大僚筵奏辭意甚嚴罰雖止於問備其所係則非細不可諉以生疏而晏然在職陳章徑出伏乞亟降威罰敎曰吏判之疏語未知其可大臣之筵奏不以爲然而問備之請措辭靳允反涉於張皇姑且循例依爲之則陳章徑出致煩酬應萬萬駭然近來此疏他疏朝著之象如醉夫之執髻較觝混圇雜糅不堪掛眼萬有一拳踼當下誤用雖悔何及爾以畏拙之蹤又效奊詬之習可謂不守分此疏令司謁投之六仙樓爾則有分參酌爲光從重推考承旨未差之代前望單子入之與左副牌招察任
정조 19년 · 강
前校理金銑上疏賜批
정조 19년 · 목
疏略曰有國之懲討亂賊孰不可不明覈痛辨以正厥罪而又孰大於辨君誣定民志之尤不容一日緩者耶爲今日海東臣子者欲言東浚之罪自不覺毛髮先竦涕淚先逬以其誣及聖德其計至憯也然而賦浚之爲賊浚別有根柢凡其一言一爲莫非鄭景淳所指使慫慂之說自初喧傳有耳者皆聞有口者皆言而尙未聞聲討請覈之及於景淳者臣實莫省其所以也向於宰臣權裕初疏之出也雖不直擧其姓名而街談巷說已歸於平素云云之地積鬱之國言漸沸難遏則雖以渠徒眼無國家之腸肚自知其必不免於天討將行俄頃之間無恙之景淳忽地先死而浚乃踵後自斃蹤跡所露耳目莫掩者已其自輸之眞贓也噫東浚卽一景淳也景淳卽一東浚也而今日治東浚之罪者獨不及於景淳則尙可曰辨聖誣而定民志乎噫嘻可忍言耶飾無爲有指虛爲實內而密播於搢紳之間外而傳布於八方之聽使囂然一世皆以聖德爲矯情於刑政之間飾辭於綸綍之上言雖在此意則在彼而用之者非必所好也黜之者非必所惡也至於貨賄之潛行官爵之私除又非方伯州縣銓衡近密之所樂爲者也顯言指斥皆歸於不敢言之地凶圖之所向必先以是而藉弄壑慾之所注必先以是而陰濟上誣下惑東出西沒滓穢我太淸掩蔽我日月遂使一世之鄙夫愚氓一信渠徒之口吻而敢疑聖德之疵累雄唱雌和前喁後隨隱然作一大窟而權重於下勢孤於上聖主獨立淫朋肆行世道日益混亂人心日益詿謬宗社危如綴旒禍機隱如伏弩不知何許事變起於何處者蓋莫非景淳之所主張指劃則東浚雖曰窩主亦一景淳之傀儡耳噫嘻痛矣此何等凶賊極變而聖誣尙未痛辨天討尙未快行根柢自如鈇鉞不及臣不敢知今日海東此何世界耶臣竊不勝流涕而痛哭也伏願廓揮乾斷痛劈其根林永絕其源流整頓頹俗振勵壞綱俾八城含生共覩大聖人所作爲天日高中魑魅莫售而庴國勢於泰山磐石則宗社之慶也臣民之祝也批以鄭景淳事不但旣故且沒摸捉豈可以偶然然疑之跡論人於孔後不允
정조 19년 · 강
勘斷場屋犯科人朱重雲申百顯崔寔李榞李定成井七金德一朴景承等
정조 19년 · 목
刑曹啓言卽接學禮講試所移文則永興幼學朱重雲以慶興朴陽升身死代代講現發而京居申百顯慫慂云故申百顯捉來査問則百顯之招渠則入格於一所初場陽升則入格於二所終場借人代講初無可論而渠之異姓七寸侄李榞以二所終場入格來問北儒中有親知與否渠以朱重雲答之李榞使崔寔招致重雲於渠家崔李兩人同坐相議而渠以主人在傍參聽而已初無勸沮之事云故李榞崔寔等竝捉來盤問則崔寔粗解文字出沒京鄕場屋賣文本來伎倆嘗見李定適聞北儒朴陽升身死之說欲爲代入賣文而非北人則無以越講故慫慂李榞徵出錢兩留置李定家仍使重雲冒入代講終至現發云大抵設計排布者崔寔也代講者朱重雲也借講者李榞也重雲寔各決杖一百竝充定水軍榞祖母年過七十收贖放送百顯借講一款雖云落空其指示重雲在傍參聽揆以情跡不可無懲定則錢物往來旣出崔寔之招陽升身死之言根又在渠家不可以渠發明有所金釋竝自臣曺從重輕勘處允之敎以無勢鄕曲之人設有犯科而摘發何異於軟地插木亦何以懲後乎所謂申百顯李定與首犯者同爲勘斷○刑曹啓言卽接監試覆試二所移文則咸平成翼七應講於今月二十二日而其在喪陳試公文來到四館所而考諸公文則翼七聞訃日子在於應講之前故入門時摘發則果是靈光金德一以初不參榜之人換名冒入云故成金兩人捉來嚴覈則成井七以成翼七之八寸見異七在喪而不料陳試公文之來到假稱翼七至於應講而慕得金德一使之代入之狀箇箇自服井七明川府邊遠充軍定配德一限已身降定水軍敎以不可充軍而止各別嚴刑定配○刑曹啓言卽接學禮講試所移文則長淵幼學朴景承肆然疊入云朔州府充軍定配
정조 19년 · 강
優給三嘉縣被燒民戶恤典
정조 19년 · 목
慶尙監司趙鎭宅以三嘉縣民家二十五戶失火馳啓敎以依近日三南已施之特恩令廟堂郞爲行會畢奠接形止使之報來
정조 19년 · 강
分遣承旨詣受香所奉審摘奸
정조 19년 · 목
儲慶宮毓祥宮延祐宮宣禧宮懿昭廟文禧廟仲朔祭及開氷可寒祭在明也
정조 19년 · 강
御春塘臺行瑞蔥臺
정조 19년 · 목
具軍服乘馬出延生門入靑陽門詣春塘臺下馬陞座訖命發射○整理堂上柳葉箭入格別單行副司直尹行恁邊一中內下鹿皮一令壯勇營將官柳葉箭入格別單哨官尹頤東貫一中邊二中熟馬一匹金煐邊二中弓箭一部別將趙圭鎭把總鄭學耕前把總徐英輔善騎將李溏哨官申純李溶前哨官李觀成李昇善姜彙喆以上邊一中各長弓一張別軍職宣傳官柳葉箭入格別單別軍職張夢說貫一中邊二中加資別軍職李孝承宣傳官柳成逵李應會李儒燁以上邊二中各弓箭一部別軍職趙雲行宣傳官李商一柳得源以上邊一中各長弓一張壯勇營將校柳葉箭入格別單別武士出身宋德煥貫一中邊二中熟馬一匹知彀官李衍九別武士黃仁爀以上貫一中邊一中知彀官金昌仁等五人邊二中各弓箭一部敎鍊官金愼謙等二十六人邊一中各長弓一張整理所將校柳葉箭入格別單敎鍊官折衝王道源貫一中邊一中邊將除授別武士出身姜漢範等二人邊二中各弓箭一部別武士韓大彥貫一中敎鍊官成鳳文等三人邊一中各長弓一張壯勇衛柳葉箭入格別單出身張彥緯貫一中邊三中正憲陸重秀邊四中以上幷加資崇祿李春馨等三人貫一中邊二中幷邊將除授嘉善犬命載等四人邊三中各熟馬一匹嘉義金孝逸等二人貫一中邊一中資憲浪世龍等十九人邊二中各弓箭一部資憲韓大順等四人貫一中各長弓一張資憲高龍得等二十六人邊一中各長片箭一部壯勇衛片箭入格別單資憲韓大順等十一人邊一中各長片箭一部善騎隊左哨柳葉箭入格別單出身陸景輝貫一中邊三中金守一貫一中邊二中各熟馬一匹兼司僕廉興孫等二人邊三中熟馬一匹琴一歡邊三中直赴會試出身金相敏等四人貫一中邊一中金虎臣等十二人邊二中各長弓一張李大成貫一中金景輝等三十八人邊一中各長片箭一部善騎隊右哨柳葉箭入格別單良人許灝貫二中邊一中直赴殿試兼司僕崔東秀邊三中半熟馬一匹出身朴孝達等十一人邊二中長弓一張出身朴昌福等九人貫一中出身李景哲等三十人邊一中各長片箭一部善騎隊片箭入格別單兼司僕白履豐邊三中弓箭一部良人高處謙等二人貫一中各長弓一張折衝任光德等四人邊一中各片箭一部鄕軍領軍將柳葉箭追試別單把總鄭學耕貫一中長弓一張下番鄕軍柳葉箭入格別單良人崔萬彬邊三中直赴殿試李守大貫一中邊一中林守得等二人邊二中各弓箭一部盧元大貫一中長弓一張曹再贊等八人邊一中各箭竹一百箇下番鄕軍鳥銃入格別單兼司僕金聲玉等八人邊二中各木布各一匹朴東源等五人貫一中各木一匹林益明等十九人邊一中各布一匹下番鄕軍技藝入格別單良人張漸哲等八人用劍上下各布一匹下番鄕軍講陣入格別單敎師兼司僕金聲玉講粗陣粗帽子二立駕前別抄片箭入格別單閑艮金在錡貫一中弓矢一部折衝李潤淵等五人邊一中長弓一張駕後禁軍片箭入格別單出身片聖元貫一中弓矢一部高道炯等三人邊一中各長弓一張駕後禁軍柳葉箭入格別單出身崔時泰等二人貫一中邊一中竝邊將除授嘉善柳淡等三人邊三中各半熟馬一匹嘉善李枝英貫一中邊一中弓箭一部閑良張繼孫貫一中邊一中直赴會試出身許磤等十一人邊二中各弓箭一部出身崔致浩等二人貫一中嘉善朴文爀等十八人邊一中各長弓一張司謁事知等柳葉箭入格別單司謁李德鳳失人金宗大邊二中各弓箭一部交龍旗馬上奉持閑良金德禹邊四中直赴殿試出身朴東植貫一中邊二中邊將除授日傘事知閑良文禧孫等六人邊二中各弓箭一部尹聖深貫一中交龍旗馬上奉持金廷都等二人邊一中各長片箭一部武藝廳柳葉箭入格別單武藝別監崔碩崙等二人邊三中各半熟馬帖一隻朴盛根貫二中林盛大貫一中邊一中黃仁喆等十人邊二中各弓箭一部梁洙昌等四人貫一中各長箭一部金好淡等二十七人邊一中各長片箭一部武藝廳鳥銃入格別單武藝別監崔道元等三人邊一中各木一疋內官柳葉箭入格別單長番內官金完碩邊二中弓箭一部白喜章邊一中長片箭一部賜給仍命今番賞典皆令整理所擧行頒賞訖乘馬出靑陽門由延生門還內
정조 19년 · 강
汰宣傳官沈默之
정조 19년 · 목
敎曰帳殿出入行步緩緩宣傳官沈默之汰去令兵判決棍其代令該曹口傳差出
정조 19년 · 목
幼學梁性默進士試居首幼學權禬生員試居首
정조 19년 · 강
命遣史官論賀領議政洪樂性
정조 19년 · 목
敎曰卿之外孫又參蓮榜事事奇喜兹遣史官申此賀語事遣史官傳諭于領議政
정조 19년 · 강
命新榜進士朴齊一唱名日遣官致祭于錦城都尉內外祠版仍命戶曹惠廳優送宴需
정조 19년 · 목
敎曰忠僖公錦城都尉奉祀孫朴齊一今科小成昨今兩年之內科慶聯翩豈非都尉內外厚德餘庥之所曁乎一愴一喜當有表意唱名日遣官致祭於公之內外祠版仍令戶曹惠廳優送宴需以體我先王鍾愛之聖意○賑恤廳啓言因傳敎朴齊一小成宴需錢二百兩木一同米二十石輸送
정조 19년 · 강
以朴聖泰爲承旨韓用鐸李宗燮爲校理竝前望也
정조 19년 · 강
命訓局中旬賞格所用沁都封不動木給代更爲磨鍊草記
정조 19년 · 목
備邊司啓言訓鍊大將李敬懋以本局中旬賞格先以沁都仙源庫封不動木取用事頃已筵稟蒙允而其所充補之道未及定奪下詢大臣處之之意陳達蒙允矣江都封不動之取用而虛留誠爲可悶充補之道不可虛徐關西遼軍木曾有許劃之例今亦限八十同輸送之意請行會于關西道臣敎以以今關西經費按例取用非所可論況明年之使行與勅行旣有彼中之信奇則本道射力決不可犯手以此知悉更爲磨鍊草記
정조 19년 · 강
命犯夜人別監李仁喆降定守門軍
정조 19년 · 목
御營廳啓言去夜初更大殿別監李仁喆犯夜被捉於本廳巡邏將卒處而係是掖屬不敢擅便何以爲之敎以嚴棍降定守門卒
정조 19년 · 강
兵曹以學禮代講人等充定水軍啓
정조 19년 · 목
該曹啓言今番監試覆試學禮講時代講罪人靈光居金德一蔚山府水軍充定永興居朱重雲三和府水軍充定敎誘罪人崔寔寧海府水軍充定申百顯載寧郡水軍充定李定樂安郡水軍充定幷定驛子押送配所
정조 19년 · 강
兵曹以水原府春等都試入格人等依節目直赴啓
정조 19년 · 목
該曹啓言觀此水原府留守趙心泰狀啓則本營左右列親軍衛今春等都試時右列親軍衛閑良金星岳居首閑良具允鼎居二令該曹依節目稟處爲請矣今此居首閑良金星岳似當依節目直赴殿試居二閑良具允鼎亦當直赴會試請上裁敎以依回啓施行
정조 19년 · 목
景慕宮朔享親行在再明也
정조 19년 · 강
請景慕宮展拜親押香祝省牲省器肄儀齊宿
정조 19년 · 목
具遠遊冠絳紗袍乘輿出承淸門明政門降輿乘輦出弘化門由館峴至觀旂橋降輦陞輦至宮大門外降輦乘輿入官門降輿詣齋室改具冕服親押看祝詣版位展拜陞詣廟內奉審還入齋室改具遠遊冠絳紗袍詣省器位省器詣省牲位省牲仍行肄儀訖還御齋室
정조 19년 · 강
重推齋郞洪受浩祝史李升運仍命李升運事過後拿處
정조 19년 · 목
承旨徐邁修啓言今日省器時齋郞祝史擧羃告潔之際擧行不謹所當重勘敎以推考○敎曰當該祝史李升運事過後拿處
정조 19년 · 강
飭政府申明大享時百官省牲器前無敢離班親臨肄儀時無敢先退之規
정조 19년 · 목
敎曰俗習不但取便亦由於一或爲之仍成謬例大享時省牲器以前百官之擅離班次親臨肄儀之有命百官之先爲退去成一應行之典事體不然此浚遵舊爲之事言于政府
정조 19년 · 강
召見大臣備堂子齋殿
정조 19년 · 목
領議政洪樂性曰國事之不得獻替臣實爲首而左右相則以此遞去臣則獨爲冒據私心萬萬惶悚矣予曰卿則八耋老相雖以前諫長之風稜初不論及可見公議所在矣且拜相時敦諭已諭予意卿是一國福相予每以爲責餙太平之本勿復控辭樂性曰今番浚賊之至妖至憯實是載籍所無之變情節彰露之後若不明施國法則凶醜不逞之徒將無所懲畏亟允臺請臣之望也予曰予深居九重矯誣云云何以知其情狀而以今習俗較看權裕之疏則疏中所論似無怪矣而日前金領敦寧李判所轎前入侍亦已言之若曰妖賊則可也謂之劇逆則直所謂割鷄焉用牛刀今番收燒職牒卽是追奪也卽是生前一律也有何可加之律乎樂性曰職牒收燒豈可謂之追奪乎且治劇逆不拘於常憲然後始可嚴國法矣予曰收孥之典卽先朝禁令丙申以後如聖國之兇逆亦不用此律法當行於常法之內法外施律是豈嚴國法之道乎且予見則有異於卿等今曰急務莫先於以今之規變今之俗天下之惡莫過於逆逆豈有層節而極律之中亦有十二字八字四字二字之異近世習俗若値一番事會則論人初不稱停擬律都無界限罪在竄配以上者便加以此一字人心因此益壞國法因此益輕今當大懲創大奮發之時欲爲億萬年悠久無疆之圖則莫如懸法象魏使一世之人曉然知此一字之至重至嚴一有不悛舊習者直施反坐之律然後國法可嚴人心可定此爲目下茅一義水激之則可使過顙而予所謂激揚非謂震蕩一世必欲新一代耳目變十年風習也協贊對揚卿等之責也左相書啓李判府上疏中數字命改非曰罪有可恕也語各有當然後法方嚴矣樂性曰殿下於此等處每用次律故亂賊不知懲畏而公車文字之命改句語亦豈非過中之擧乎予曰卿不能領會予言矣予曰日已晚卿必勞憊鄕則先退樂性曰臣之情勢俄已伏達而未蒙體諒益增惶隘臣之無帶太多僚相中多有無一無帶至於壯勇則卽扈衛大將例兼故臣不敢辭免而禁營則軍門重務實無許久兼管之望特許遞免千萬顒祝予曰古則大臣提擧以座次爲之故首揆例多兼帶所辭萬萬過矣予曰予之一心耿耿惟在民事而連値慶禮近久抛却朝參日兼行賓對而亦未從容今日之特召卿等亦出月六次對一不闕行之意此處卽齋殿非享事不宜語及而事關世道朝象不得不言之俄看下敎領相聽瑩故予不能畢說目下茅一義卽所謂以今之規變今之俗而其說有二其一卽一字之輕加於人也所謂極罪中十二字八字四字二字之斷案自有輕重之殊首從之別王府之論極罪處尙有此許多層節況臺閣論人豈可不問罪目之大小不拘律名之當否惟以極層一字隨處用之視若茶飯乎予之此言非但爲被此名者而發世道人心日漸詿誤日漸擾漾此論一發衆口同聲或有心知其過而恐歸緩討便以務極嚴峻爲主而眞箇極律直箇大論反歸輕屑之科今日習俗果成何許貌樣如此不誠無耻救死不贍之人何可與偕底大道乎況此一字何等極罪而昨日被此名今日若無事往古來今寧有如許道理卿等向來亦未免出入於此一字矣予之斷斷苦心惟在於全保世臣矯正世道今此下敎之後若有復踵前習者當直施反坐之律以示信法之意欲捄擧一國胥溺之患豈可惜一人之用法予意已牢定此非只與卿等一番酬酢而止者又非一朝一夕所可解惑者卿等退而轉相告戒俾無自干邦憲之人也其二卽近日注措之本意也蓋丁酉以前之憑藉譸張庚子以後之欺瞞怨懟合成今日變怪而予於數十年來所秉執所用舍自有一副當規模有罪者黜之無累者用之不肖者退之賢者進之而已卿等試思之何嘗有前後之差殊耶況予仰承先大王五十年建極之治一念繼述惟在於無偏無黨而今番處分蓋欲丕新觀膽淬礪治規中批嘗所難愼而多行拔例之擢用此亦時措之義也人之見之者若以爲出奴入主或涉排比有意於曰名曰色云爾則此非但大非予本意又或因此而覬覦分裂之患作焉則其爲世道之害當如何哉雖今日進庸之臣明日有罪則決不容貸予何嘗有適莫於其間乎使一世曉惑之道亦在於卿等矣因此而又有一設近來風習迫隘日甚一有事端挾私逞憾有犯者雖無足惜混被者亦難目卞所謂懲討輒曰國論而近來搢紳疏亦皆出於誠心耶此亦痼弊之不可不革矣頃年右相不過一重臣苟欲論勘一臺閣足矣擧朝之齊聲請討豈非劻勷中一端乎左議政兪彥鎬曰今此下敎實出我聖上爲世道爲世臣之苦心大德也臣等雖甚無似敢不隨處惕念以圖對揚萬一乎右議政蔡濟恭曰今此下敎光明嚴正至誠惻怛可以貫金石而孚豚魚不可以筵設而上明諭在廷恐不可已矣予曰予亦欲一番明諭而言語文字亦不足牖迷惟在卿等之善爲對揚卿等受知於予致位至此圖報之策專在於此矣彥鎬曰頃日敦諭中浮薄虛僞譖諂欺瞞四者實爲當世之痼弊而今番妖賊之事出矣四者各看猶爲大患對症之劑卽實之一字也君臣上下交相勉礪今日推一實心明日行一實政磨以時月自可丕變固非一朝一夕之所可矯正而自上益加留意於勿忘勿助之工區區之望也予曰卿言甚好矣予曰卿於七八年以來有事端久不出入朝著而予心則豈忘卿乎彥鎬曰聖恩罔極臣以何辭形容感祝之私乎臣本自迂暗近益衰癃尋常廟務實所昧然如此而何以爲大臣乎予曰簿書期會有司之事承佐對揚大臣之責卿何過辭故重臣李潭首擬卿宮官而其後若而人次次爲之卿能記有否向筵略及此事一大臣以爲不可無文蹟故有錄用其子之敎而故重臣彌綸之策人未必盡知其詳矣視其所以觀其所由卿立朝三十年自兼設書至大官持已處世何嘗有出入耶予之知鄕取卿卽此也卿於永垂百世錄事時先朝下敎亟稱其難矣予曰右相疏批果如何其時以政院傳敎本送之所以歷敍卿遭逢之所以然果能形容得到耶氣字云云之設設弊易捄弊難卿將何以對揚乎濟恭曰批旨累百言如三代誥訓寵褒之過中臣何取當臣於近日處分有區區之見擧直措枉不可偏廢殿下政令擧直則有餘措枉則不足由此而人心無懲畏朝著不淸明矣予曰今人皆能文飾塗抺豈有大枉之可論乎濟恭曰枉者不措則枉無可直之時予曰規模大立防限至嚴兵不血刃一擧而定直旣擧則枉自措矣凡事患生於太快大本旣正餘事宜略只使一世之人見今筵下敎信如四時惟日邊善可也事易毀而難成毀之一字尤豈非存戒處乎予曰尹得孚之見枳以中間怪事而予之今番特除非一時處分曾有言及於御製者矣予曰近日次對久不得爲之有何民事之可言乎彥鎬曰凡在蠲惠之政靡不用極臣無所更達者而目下急務在於賑政賑政要在於抄饑此皆專係於守令之得其人矣予曰得人誠爲先務而何以則長吏之皆能得人乎濟恭曰軍無皆勇之將安能人人盡善臣近未見外邑民情而待罪平閫時不無聞見雖以懲貪言之專在於殘蔭冷武而大吏之無良者未見其被罪此乃朝廷之責也予曰卿言然矣予曰有司堂上皆兼整理之任故皆除本仕整理堂上外差下有司一員好矣雖非領相有特敎則可以差出乎彥鎬曰有首相臣何敢越例差下乎予曰往復後以草記差下可也濟恭曰臣於相職衰朽不稱之實固不暇論而中書故事先朝成憲不可自臣而毀壞日前疏末略已附陳庶蒙體諒之聖息矣予曰卿則以此自引或似無怪而相職重任也不可乍拜乍解實難曲副矣
정조 19년 · 강
遞禮曹判書李秉鼎
정조 19년 · 목
領議政洪樂性啓言禮曹判書李秉鼎行步艱澁前導駿奔之際不無顚倒失儀之慮請今姑改遞從之
정조 19년 · 강
命湖西麰還從略加分沿郡還餉量宜移劃
정조 19년 · 목
左議政兪彥鎬啓言忠淸監司李亨元狀啓以爲道內麰還自來不敷應分之數實無分排之道各衙門留庫麰中特許從略加分列邑穀簿在處零星而沿郡尤爲尠少賑資還需塗抺無策斟酌民勢之緩急參互穀物之多寡裒益均排然後庶免絕巡之患無論還餉量宜移劃事請令廟堂稟旨分付矣麰還半留之法意甚重還餉之移劃有弊而道臣旣已審察民情之緩急斟酌穀簿之多寡有此登聞請幷依狀請施行予詢右相右議政蔡濟恭曰道臣酌量民勢有此狀請不可不依請許施而但還餉移劃之除必有許多弊端請申飭道臣另加詳察俾有實效從之
정조 19년 · 강
申禁設賑諸邑自備穀虛張之弊
정조 19년 · 목
刑曹判書洪檍啓言目下民事賑政最緊而自前朝家論賞每在自備穀之多寡故虛僞滋多耍譽漸甚以殘邑而動稱千包之備若非反弄倉穀必是虛張饑口今年則以實心賑饑以實蹟狀聞俾無猥雜之意請另飭諸道道臣從之
정조 19년 · 강
飭諸道糶政另加精實
정조 19년 · 목
戶曹判書李時秀啓言每當設賑之歲道臣守令專意於賑政故還政則未免緩視還穀精然後農糧種子皆出於此方當分糶之節諸道還政另加精實之意請申飭從之
정조 19년 · 강
命訓局軍兵中旬園幸後卽爲設行禁御營及龍虎營中旬與別試射間都提擧兵判各採軍情以聞
정조 19년 · 목
敎曰臘月初六日以後至于春享展拜爲八次通計經宿爲十有二日隨駕軍兵之當寒勞役未有甚於近日如當慶禮之時例有慰悅三軍之擧觀武才別試射於渠輩不若中旬之陞禁陞斗昨冬亦有飭敎而尙不爲之訓局軍兵中旬園幸還宮後一兩日卽爲設行甚餘軍門中旬與別試射間從願當爲之令各該營都提擧採議軍情論理草記龍虎營所管令兵判草記事分付
정조 19년 · 강
以李秉鼎爲景慕宮提調口傳也
정조 19년 · 목
敎以景慕宮提調許遞其代令該曹口傳差出
정조 19년 · 강
命御營都提擧朴宗岳勉副以兪彥鎬代之
정조 19년 · 목
敎曰有各該營門都提擧草記之命御營都提調出疆今姑勉副左相爲都提擧
정조 19년 · 강
有政吏曹判書尹蓍東參判黃昇源參議朴宗甲進
정조 19년 · 목
以金熙采爲副修撰李在學爲禮曹判書權裕爲參議新通也
정조 19년 · 강
命吏曹判書尹蓍東還差備堂仍察有司
정조 19년 · 강
以李晚秀爲大司成口傳也
정조 19년 · 강
遣承旨詣太廟奉審摘奸
정조 19년 · 목
具翼善冠袞龍袍乘輿出永淸門弘化門入逌瞻門至齋室門外降輿入齋室仍詣版位行禮陞詣宮內奉審訖還入齋室親押香祝
정조 19년 · 강
命朔望祭享親行時正時以子夜半定式
정조 19년 · 목
敎曰此後朔望祭享親行時正時依咸興本宮朔望祭享正時例以子夜半爲之定式事令禮曹知悉
정조 19년 · 강
召見本官都提調洪樂性于齋殿
정조 19년 · 목
予曰昨日卿之外孫又登司馬矣樂性曰昨日恩敎鄭重爲人臣得此宣賀之諭實有所不敢安承矣予曰卿之謝箋中亦以內外孫大小科之意添入可也予曰李秉鼎家之兩世五科亦甚稀貴矣樂性曰秉鼎之父與臣同榜其叔與臣之父同榜一年大小科兩家同慶今當回榜之年臣孫賜第之日此重臣又蒙皐比之恩賜事亦不偶矣予命大臣回榜日李秉鼎特差宣榜官仍謂樂性曰唱榜日卿以儒巾依舊榜服色入來進箋時以先朝定制軟巾襴衫參班可也一國上相率內外孫回榜已是稀貴之事而況値今年五慶咸湊之時公私之吉祥善事孰大於是樂性曰幸逢熙隆之景運得沾壽考之晠化矣
정조 19년 · 강
命回榜放榜日三司馬各賜花一枝待先拜更着軟巾還就班後簪花圖其儀藏之西樓南宮大臣還第時榜下生進分東西押班至通衢仍命故左相李昌誼重臣李昌壽家分遣承旨禮官致祭
정조 19년 · 목
敎曰今年慶年之榜何多奇異稀貴之事也五世同居之九耋重臣爲回榜元輔之先進行四館事而回榜元輔率回榜年大闡小成之內外孫領牌進箋又有龍虎司馬回榜各一人在今予餙喜識慶之心當令與龍虎榜簪花簉班三司馬各賜花一枝須待先四拜更着先朝定制新頒之軟巾還就班然後頒花簪花令整理所知此造待仍令該郞傳諭于領議政圖其儀藏之西樓南宮○敎曰回榜大臣還茅時榜下生進分東西押班至通衢事該郞傳諭時一體傳諭○敎曰來初六日生進唱榜親臨處所千五門爲之外位則整齊於萬八門事令該曹知悉○敎曰回榜大臣孫登第日泮堂李秉鼎率諸生押班適又因園幸告由祝代撰特賜皐比事臚唱謝恩於諸生之中而聞其家兩世五科皆在昔乙卯其父重臣與領相同年司馬其叔大臣與領相先卿同年登龍又其曾祖與生曾祖與伯曾祖聯璧回榜之年也奇奇異異稀稀貴貴其回榜放榜之翌日故左相李昌誼家遣承旨致祭故重臣李昌壽家遣禮官致祭事分付該曹
정조 19년 · 강
命耽羅守臣以賑穀利運形止及均分緣由陸續陳聞
정조 19년 · 목
全羅監司李書九狀啓以爲旌義縣監南涑上疏批旨傳諭事有旨本月二十一日臣巡到靈巖郡祗受謄關傳諭于該縣監南涑處本島劃下錢一萬兩代萬包穀物依籌司關辭今方罔夜措備亦爲往復該牧期於閏月內入送計料敎以耽羅民事夙夜關心自聞旌義倅疏尤有一倍耿耿況萬錢之特下兼爲所重以此萬錢換作萬包濟活萬人之顑頷則予耳以對飯自飽當寢始安爲道臣者若念及此豈必更勤飭諭然後盡心督運將此傳敎令廟堂行會日前招問該牧人因公上來者領略民情再運旣到於歲初三運能及於麥前則比之秋冬光景庶或奠居卿亦多般出謀於轉輸之方趁時救荒毋有緩不及焉利運形止均分緣由亦須陸續陳聞以紓九重之勞思事下諭于該牧守臣
정조 19년 · 강
會試未入格年七十以上應製儒生施賞有差仍推兩所試官